《次韵吴竹修立秋日》
宋代·陈著

白帝来时赤帝归，年年流转不违时。
书镫有约花先喜，庭树无情叶自知。
楸市漫劳兵后梦，莼乡仅免客中思。
老躯便动衣裘想，胠箧其如穴壁儿。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。